**Referat**

|  |
| --- |
| **Møde:** Sundhedsdirektørernes Forretningsudvalg  **Tid**: Fredag den 14. juni 2024 kl. 13.00-15.00  **Sted:** Teams-møde  **Deltagere:** Søren Aalund, Mikkel Grimmeshave, Tue von Påhlman, BenteGraversen, Peter Hvid Paulsen, Thomas Haugaard, Haukur Thorsteinsson  **Gæster:**  **Afbud:** |

# Velkommen til ny medarbejder i Det fælleskommunale Sundhedssekretariat

Thomas Gajhede Haugaard er ansat som ny medarbejder i Det fælleskommunale Sundhedssekretariat fra den 1. juni 2024.

# Sundhedsstrukturkommissionens afrapportering

Sundhedsstrukturkommissionens afrapportering offentliggøres tirsdag den 11. juni 2024. Der ønskes en indledende drøftelse i Sundhedsdirektørernes Forretningsudvalg af afrapporteringens indhold, samt proces for og muligt indhold af et fælleskommunalt og eventuelt tværsektorielt nordjysk høringssvar til afrapporteringen.

Vedhæftet som bilag er den nuværende plan for fælleskommunal behandling af Sundhedsstrukturkommissionens afrapportering frem mod høringsfristen den 6. august 2024.

Den 17. juni 2024 skal formandskabet for Fælles Forretningsudvalg (Søren Aalund og Eva Sejersdal) holde et oplæg for Sundhedssamarbejdsudvalget om Sundhedsstrukturkommissionens afrapportering. Der kan være behov for at vende indholdet af oplægget – i så fald vil et udkast til oplægget blive eftersendt, eller Søren Aalund vil orientere mundtligt om indholdet af oplægget.

**Indstilling**:

Det indstilles at Sundhedsdirektørernes Forretningsudvalg:

* Drøfter indholdet af Sundhedsstrukturkommissionens afrapportering
* Drøfter proces for fælleskommunal behandling af Sundhedsstrukturkommissionens afrapportering og udarbejdelse af fælleskommunalt høringssvar (jf. vedhæftede tidsplan)
* Afgiver foreløbigt input til indholdet i et fælleskommunalt nordjysk høringssvar til Sundhedsstrukturkommissionens afrapportering
* Drøfter eventuelle behov/muligheder for et tværsektorielt nordjysk høringssvar
* Giver input til indholdet af Fælles Forretningsudvalgs oplæg for Sundhedssamarbejdsudvalget den 17. juni

***Referat:***

*Sundhedsdirektørernes Forretningsudvalg drøftede Sundhedsstrukturkommissionens afrapportering. Der var opbakning til den forelagte proces for det fælleskommunale nordjyske høringssvar, dog med en opmærksomhed på om afsendelse af høringssvaret skal ske i uge 27 eller tættere på høringsfristen. Høringssvaret sendes med KKR Nordjylland som afsender.*

*Forretningsudvalget drøftede indholdet af det fælleskommunale nordjyske høringssvar, hvor det overordnet set er vigtigt med et kortfattet og konstruktivt høringssvar.*

*Forretningsudvalget drøftede derudover perspektiverne og muligt indhold i et eventuelt tværsektorielt høringssvar. Spørgsmålet om et tværsektorielt høringssvar behandles på møde i Sundhedssamarbejdsudvalget den 17. juni 2024.*

*Det viste sig ikke nødvendigt at drøfte indholdet af oplæg for Sundhedssamarbejdsudvalget vedrørende Sundhedsstrukturkommissionens afrapportering.*

# Opfølgning på møder

Sundhedsdirektørernes Forretningsudvalg drøfter relevante møder siden sidst, herunder:

* Strategisk Sundhedsforum og kommunalt SSF-formøde den 23. maj
* KL’s Sundhedsstrategisk Gruppe den 29. maj

## Indstilling:

Det indstilles at Sundhedsdirektørernes Forretningsudvalg:

* Drøfter om de nævnte møder giver anledning til opfølgning.

***Referat:***

*Der var ingen bemærkninger som opfølgning på møderne i Strategisk Sundhedsforum den 23. maj eller KL’s Sundhedsstrategisk Gruppe den 29. maj.*

# Forberedelse af møder

Sundhedsdirektørernes Forretningsudvalg drøfter kommende møder med henblik på eventuel forberedelse af sager, sagsgange og fælleskommunale perspektiver:

* Møder i Sundhedsdirektørkredsen den 14. juni og 19. juni
* Møde i Sundhedssamarbejdsudvalget den 17. juni
* Møde i udvidet KKR-kreds og ordinært KKR-møde den 21. juni

De nævnte møder har alle Sundhedsstrukturkommissionens afrapporteringer som hovedemne.

## Indstilling:

Det indstilles at Sundhedsdirektørernes Forretningsudvalg:

* Drøfter kommende møder, såfremt møderne ikke allerede er færdigbehandlet under punkt 2 ovenfor.

***Referat:***

*Forberedelsen af de nævnte møder blev håndteret under punkt 2, da alle møder har Sundhedsstrukturkommissionens afrapportering som hovedemne.*

# Udpegning af kommunal sekretariatsressource til arbejdsgruppe vedrørende revidering af samarbejdsaftale om hjemmedialyse

På møde i Fælles Forretningsudvalg den 30. august 2023 blev det besluttet at igangsætte en arbejdsgruppe til at revidere [Samarbejdsaftale om patienter i P.D.-hjemmedialyse](https://rn.dk/-/media/Rn_dk/Sundhed/Til-sundhedsfaglige-og-samarbejdspartnere/Sundhedsaftalen/Den-Tvaersektorielle-Grundaftale/Behandling-og-pleje/Samlet_patienter-i-P-D-hjemmedialyse.ashx). Jævnfør det godkendte kommissorium for arbejdsgruppen (vedlagt som bilag) blev det på daværende tidspunkt besluttet, at arbejdsgruppen skulle have både en regional og kommunal sekretariatsperson (bl.a. begrundet i at aftalen indeholder økonomi mellem aftaleparterne).

På trods af flere runder har det ikke været muligt at få udpeget en kommunal sekretariatsperson, og arbejdsgruppen er derfor endnu ikke igangsat. Der er derfor behov for at Sundhedsdirektørernes Forretningsudvalg drøfter mulighederne for at håndtere situationen med den manglende kommunale sekretariatsressource i arbejdsgruppen.

**Indstilling**

Det indstilles at Sundhedsdirektørernes Forretningsudvalg:

* Drøfter håndtering af situationen med manglende kommunal sekretariatsressource i arbejdsgruppen vedrørende revidering af samarbejdsaftale om hjemmedialyse.

***Referat:***

*Sundhedsdirektørernes Forretningsudvalg besluttede, at Det fælleskommunale Sundhedssekretariat ud fra den hidtidige kommunale bemanding af sekretariatsopgaver i Sundhedsaftalens arbejdsgrupper peger på den klynge, som skal varetage den kommunale sekretariatsopgave i arbejdsgruppen vedrørende revidering af samarbejdsaftale om hjemmedialyse. Den pågældende klynge må derefter internt afklare, hvilken kommune der skal bemande opgaven.*

# Opfølgning på møde i Nordjysk Sundhedsalliance d. 27. maj

På mødet i Nordjysk Sundhedsalliance den 27. maj blev opfølgning på igangsatte projekter vendt, herunder et punkt som UCN har lead på ift. temaet ’Øge sundhedspersonalets kompetencer til at anvende digitale løsninger og velfærdsteknologi’ og et projekt herunder ’Kompetencer til anvendelse af sundhedsteknologi og digitalisering’. I den forbindelse blev der, på baggrund af arbejdet under Sundhedsaftalen omkring e-sundhedsvæsen, drøftet om det evt. ville være relevant med en dialog mellem UCN, Act2Learn og kommunerne/regionen/klyngerne i det allerede etablerede samarbejde på sundhedsområdet.

Bente Graversen og Haukur Thorsteinsson orienterer nærmere på mødet.

## Indstilling:

Det indstilles at Sundhedsdirektørernes Forretningsudvalg

* Tager orienteringen til efterretning og drøfter sagen.

***Referat:***

*På baggrund af drøftelserne i Nordjysk Sundhedsalliance blev det aftalt, at UCN kan deltage på det kommunale formøde til Strategisk Sundhedsforum den 1. oktober 2024. Formålet med UCN’s deltagelse er at drøfte sundhedspersonales kompetencer og behov for efteruddannelse i relation til digitalisering/sundhedsteknologi.*

# Nyt fra KKR

KKR-sekretariatet orienterer mundtligt på mødet.

## Indstilling:

Det indstilles, at Sundhedsdirektørernes Forretningsudvalg:

* Tager orienteringen til efterretning.

***Referat:***

*Der var ingen bemærkninger under punktet.*

# Eventuelt

***Referat:***

*Bente Graversen orienterede om, at Aalborg Kommune har været i dialog med Aalborg Universitet om muligheden for at praktik i en kommune kunne blive en del af lægeuddannelsen i Aalborg. Såfremt dette bliver mere konkret, vil der blive taget kontakt til de øvrige kommuner om dette.*

*KKR-sekretariatet orienterede om, at Aalborg Universitet har henvendt sig med ønske om kommunal opbakning til udvidelse af lægeuddannelsen i Aalborg. Det forventes at forespørgslen behandles af KKR Nordjylland.*

*Derudover blev opfølgning på den nordjyske kommunale tilslutning til specialuddannelsen i borgernær sygepleje taget op. Sagen kan med fordel drøftes på chefniveau (eventuelt på møde i sundheds- og ældrechefkredsen den 13. september 2024) forinden behandling i Sundhedsdirektørernes Forretningsudvalg.*

# Næste møde

Næste møde i Sundhedsdirektørernes Forretningsudvalg er den 27. august 2024. Mødet er planlagt som et virtuelt møde.

***Referat****: Ingen bemærkninger til dette punkt.*